Kommissionens meddelelse om en vejledning i gennemførelsen af kravene til de flerårige nationale kontrolplaner som omhandlet i artikel 109-111 i forordning (EU) 2017/625

(2021/C 78/01)

Forord

EU-lovgivningen indeholder et sæt harmoniserede regler for at sikre, at fødevarer og foder er sikre og sunde, og at aktiviteter, der kan have indvirkning på sikkerheden i agrofødevarekæden eller på beskyttelsen af forbrugernes interesser i forbindelse med fødevarer og fødevareinformation, udføres i overensstemmelse med specifikke krav. EU-regler findes også for at sikre et højt niveau af sundhed for mennesker, dyr og planter såvel som af dyrevelfærd i hele agrofødevarekæden og på alle de aktivitetsområder, hvor et hovedmål er at bekæmpe en eventuel spredning af dyresygdomme, der i nogle tilfælde kan overføres til mennesker, eller af skadegørere på planter eller planteprodukter, og for at sikre beskyttelse af miljøet mod de risici, som kan opstå i forbindelse med genetisk modificerede organismer (GMO'er) eller plantebeskyttelsesmidler. Den korrekte anvendelse af disse regler, der i det følgende kollektivt benævnes »EU-lovgivningen om agrofødevarekæden«, bidrager til det indre markeds funktion

Europa-Parlamentets og Rådets forordning (EU) 2017/625 (1)etablerer en harmoniseret EU-ramme for tilrettelæggelsen af offentlig kontrol og andre officielle aktiviteter end offentlig kontrol i hele agrofødevarekæden.

I henhold til artikel 109 i forordning (EU) 2017/625 skal medlemsstaterne sikre, at offentlig kontrol, der er reguleret af denne forordning, gennemføres af de kompetente myndigheder ud fra en flerårig national kontrolplan, hvis udarbejdelse og gennemførelse koordineres i hele deres område.

I henhold til artikel 110, stk. 1, i forordning (EU) 2017/625 skal der udarbejdes flerårige nationale kontrolplaner for at sikre, at der planlægges offentlig kontrol på alle de områder, som reguleres af de regler, der er omhandlet i artikel 1, stk. 2, i overensstemmelse med de kriterier, som er fastlagt i artikel 9, og med de regler, der er omhandlet i artikel 18-27.

I artikel 110, stk. 2, i forordning (EU) 2017/625 fastsættes principperne for de generelle oplysninger, som de flerårige nationale kontrolplaner skal indeholde, og i artikel 111, stk. 2, fastsættes principperne for udarbejdelse, ajourføring og revision af de flerårige nationale kontrolplaner.

Erfaringerne fra gennemførelsen af flerårige nationale kontrolplaner, fra audit af de kompetente myndigheder i henhold til artikel 4, stk. 6, i Europa-Parlamentets og Rådets forordning (EF) nr. 882/2004 (2)og audit foretaget af Kommissionens eksperter i henhold til samme forordnings artikel 45 og fra oplysningerne i de årsrapporter, som medlemsstaterne har forelagt i henhold til samme forordnings artikel 44, viser, at der er behov for en vejledning om udarbejdelse af flerårige nationale kontrolplaner.

Denne vejledning omhandler derfor navnlig de elementer af den flerårige nationale kontrolplan, som medlemsstaterne skal sørge for med henblik på at opfylde kravene i forordning (EU) 2017/625, herunder navnlig kravene i artikel 111, som fastsætter principperne for udarbejdelse, ajourføring og revision af de flerårige nationale kontrolplaner.

Formålet med den flerårige nationale kontrolplan er også at skabe et solidt grundlag for audit af de kompetente myndigheder i henhold til artikel 6 i forordning (EU) 2017/625 og for Kommissionens kontrol i medlemsstaterne i henhold til samme forordnings artikel 116.

Kommissionen vil efter behov foretage revision og ajourføring af denne vejledning, når den har modtaget og undersøgt de flerårige nationale kontrolplaner, og i lyset af medlemsstaternes erfaringer med gennemførelsen af forordning (EU) 2017/625.

Denne vejledning skal hjælpe de nationale myndigheder med at anvende artikel 109-111, i forordning (EU) 2017/625. Det er kun EU-Domstolen, der har kompetence til at fortolke EU-lovgivningen autoritativt.

Indholdsfortegnelse

A. Vejledningens formål 4

B. Definitioner 4

C. Vejledning om lovkravene til de nationale kontrolplaner 5

1. De flerårige nationale kontrolplaners indhold 5

2. Den integrerede flerårige nationale kontrolplan 5

3. Indsamling af oplysninger under gennemførelsen og den flerårige nationale kontrolplan og rapportering 6

4. Periodicitet (planlægningscyklus) 6

5. Generelle krav til den flerårige nationale kontrolplan 7

D. Generel vejledning om den flerårige nationale kontrolplans indhold 7

1. Strategi og baggrund 7

1.1. Strategiske målsætninger for den flerårige nationale kontrolplan 7

1.2. Risikoklassificering 8

2. Strukturelle rammer for offentlige kontroller 8

2.1. Udpegelse af kompetente myndigheder 8

2.2. Delegation til organer med delegerede opgaver eller fysiske personer 9

3. Almindelig tilrettelæggelse og forvaltning af offentlige kontroller 9

3.1. Kontrolsystemer og koordineringsaktiviteter 10

3.2. Opfyldelse af kriterier 11

3.3. Uddannelse af personale, der udfører offentlige kontroller 12

3.4. Dokumenterede procedurer 12

4. Håndtering af hændelser og nødsituationer 12

4.1. Beredskabsplaner 12

4.2. Tilrettelæggelse af samarbejde og gensidig bistand 13

A. Vejledningens formål

Formålet med denne vejledning er at bistå medlemsstaterne, når de skal udarbejde deres flerårige nationale kontrolplaner, som er omhandlet i artikel 109 i forordning (EU) 2017/625. Den giver vejledning i, hvordan kravene til den flerårige nationale kontrolplan som fastsat i samme forordnings artikel 110, stk. 2, opfyldes.

Punkt C i denne vejledning fokuserer derfor de retlige krav til den flerårige nationale kontrolplan, og punkt D giver vejledning i indholdet af den flerårige nationale kontrolplan. Denne vejledning indeholder også en valgfri skabelon til den flerårige nationale kontrolplan. Medlemsstaterne vælger dog selv, i hvilket format de ønsker at præsentere deres flerårige nationale kontrolplaner.

B. Definitioner

I forbindelse med denne vejledning henvises der til definitionerne i artikel 2 og 3 i forordning (EU) 2017/625 og andre relevante EU-retsakter om agrofødevarekæden.

Navnlig følgende definitioner i forordning (EU) 2017/625 bør bemærkes:

a) »offentlig kontrol«: de aktiviteter, som gennemføres af de kompetente myndigheder eller af de organer med delegerede opgaver eller de fysiske personer, der har fået delegeret offentlige kontrolopgaver i overensstemmelse med denne forordning, for at verificere: — operatørers overholdelse af denne forordning og de regler, der er omhandlet i artikel 1, stk. 2, og — at dyr eller varer opfylder de krav, som er fastlagt i reglerne omhandlet i artikel 1, stk. 2, herunder med henblik på udstedelse af et officielt certifikat eller en officiel attestering

b) »andre officielle aktiviteter«: aktiviteter, bortset fra offentlig kontrol, som gennemføres af de kompetente myndigheder eller af de organer med delegerede opgaver eller de fysiske personer, der har fået delegeret bestemte andre officielle aktiviteter i overensstemmelse med denne forordning og med de regler, der er omhandlet i artikel 1, stk. 2, herunder aktiviteter, der tager sigte på at verificere forekomst af dyresygdomme eller planteskadegørere, forebygge eller begrænse spredning af sådanne dyresygdomme eller planteskadegørere, udrydde disse dyresygdomme eller planteskadegørere, udstede tilladelser eller godkendelser og udstede officielle certifikater eller officielle attesteringer

c) »kompetente myndigheder«: — de centrale myndigheder i en medlemsstat, som er ansvarlige for at tilrettelægge offentlig kontrol og andre officielle aktiviteter i overensstemmelse med denne forordning og de regler, der er omhandlet i artikel 1, stk. 2 — enhver anden myndighed, som har fået overdraget dette ansvar

d) »økologikontrolmyndighed«: en offentlig administrativ organisation for økologisk produktion og mærkning af økologiske produkter i en medlemsstat, som de kompetente myndigheder helt eller delvis har overdraget deres beføjelser i forbindelse med anvendelsen af Rådets forordning (EF) nr. 834/2007 (3)

e) »organ med delegerede opgaver«: en separat juridisk person, til hvem de kompetente myndigheder har delegeret bestemte offentlige kontrolopgaver eller bestemte opgaver i forbindelse med andre officielle aktiviteter

f) »kontrolplan«: en beskrivelse, der er udarbejdet af de kompetente myndigheder, og som indeholder oplysninger om det offentlige kontrolsystems struktur, tilrettelæggelse og funktion samt den detaljerede planlægning af den offentlige kontrol, der i en given periode skal gennemføres på hvert af de områder, som reguleres af de regler, der er omhandlet i artikel 1, stk. 2

g) »risiko«: funktion af sandsynligheden for en negativ virkning for menneskers, dyrs eller planters sundhed, dyrevelfærden eller miljøet og af alvoren af en sådan virkning som følge af en fare.

Ud over ovennævnte definitioner henvises der til følgende definitioner i forbindelse med denne vejledning:

a) »koordinering«: foranstaltning(er), der træffes for at sikre, at planlægningen og gennemførelsen af de kompetente myndigheders offentlige kontrol er sammenhængende og konsekvent, så den fælles målsætning om en effektiv gennemførelse af den nationale kontrolplan og af EU-lovgivningen reelt fremmes

b) »områder«: de områder, der er omhandlet i artikel 1, stk. 2, i forordning (EU) 2017/625.

C. Vejledning om lovkravene til de nationale kontrolplaner

1. De flerårige nationale kontrolplaners indhold

Lovkrav

Artikel 109, stk. 1, i forordning (EU) 2017/625

Vejledning

Den flerårige nationale kontrolplan bør dække de offentlige kontroller, der er omhandlet i artikel 1, stk. 2-4, i forordning (EU) 2017/625. Yderligere oplysninger om regler, der indeholder bestemmelser om ovennævnte offentlige kontroller, findes i bilag 1.

I deres årsrapporter skal medlemsstaterne ikke angive oplysninger om andre officielle aktiviteter, der udføres af de kompetente myndigheder eller af organer med delegerede opgaver eller fysiske personer (4).

Medlemsstaterne kan dog vælge at medtage sådanne oplysninger i deres flerårige nationale kontrolplaner, hvis de mener, at oplysningerne er relevante eller kan understøtte forståelsen af deres flerårige nationale kontrolplaner.

Oplysninger om andre offentlige kontroller, som ikke er omfattet af anvendelsesområdet for forordning (EU) 2017/625, f.eks. offentlige kontroller på grundlag af anden EU-lovgivning (f.eks. af veterinærlægemidler), eller oplysninger vedrørende værktøjet Performance of Veterinary Services (PVS) udviklet af Verdensorganisationen for Dyresundhed (OIE) (5), kan medtages i den flerårige nationale kontrolplan.

2. Den integrerede flerårige nationale kontrolplan

Lovkrav

Artikel 109, stk. 1 og stk. 2, litra a) og b), i forordning (EU) 2017/625

Vejledning

I henhold til artikel 109, stk. 1, i forordning (EU) 2017/625 skal medlemsstaterne koordinere udarbejdelsen og gennemførelsen af den flerårige nationale kontrolplan i hele deres område. I henhold til artikel 109, stk. 2, skal medlemsstaterne udpege et centralt organ, der har til opgave at koordinere udarbejdelsen af den flerårige nationale kontrolplan mellem alle kompetente myndigheder med ansvar for offentlig kontrol og sikre, at den flerårige nationale kontrolplan er sammenhængende og udførlig.

En medlemsstats udpegelse af et centralt organ bør ikke opfattes som en forpligtelse til at oprette en ny enhed under en kompetent myndighed, en ny organisation eller en ny institution for at overholde artikel 109, stk. 2, i forordning (EU) 2017/625. Eksisterende strukturer i medlemsstaterne kan udpeges som centralt organ.

Den flerårige nationale kontrolplan omfatter offentlige kontroller, der udføres af alle kompetente myndigheder på alle niveauer (centralt, regionalt og lokalt) ifølge nationale ordninger for offentlige kontroller.

For medlemsstater med decentraliserede forvaltninger bør den flerårige nationale kontrolplan skitsere, hvordan koordineringen mellem de forskellige forvaltninger sikres for at nå frem til en integreret flerårig national kontrolplan.

De kompetente myndigheder bør udvikle passende systemer til integreret planlægning, udvikling og koordinering af aktiviteter vedrørende den flerårige nationale kontrolplan. En integreret flerårig national kontrolplan bør ikke være en simpel samling af planer for hver enkelt kompetent myndighed eller hvert område. En sådan samling vil ikke sikre, at de offentlige kontroller integreres og koordineres inden for og på tværs af kompetente myndigheder og områder, for så vidt angår relaterede offentlige kontroller.

3. Indsamling af oplysninger under gennemførelsen og den flerårige nationale kontrolplan og rapportering

Lovkrav

Artikel 109, stk. 2, litra c), artikel 111, stk. 1-3, og artikel 113 i forordning (EU) 2017/625

Kommissionens gennemførelsesforordning (EU) 2019/723 (6)

Vejledning

Medlemsstaterne bør under gennemførelsen af den flerårige nationale kontrolplan indsamle dokumentation for dens gennemførelse, gemme den og stille den til rådighed for organisationer, der deltager i gennemførelsen af audit, med henblik på at verificere, at den flerårige nationale kontrolplan gennemføres effektivt. Sådan dokumentation kan omfatte skriftlige procedurer, dokumentationsmateriale og fortegnelser over offentlig kontrol.

I henhold til artikel 109, stk. 2, litra c), i forordning (EU) 2017/625 skal medlemsstaternes centrale organer indsamle oplysninger om den flerårige nationale kontrolplans gennemførelse med henblik på at forelægge den årsrapport, der er omhandlet i artikel 113, og efter behov foretage revision og ajourføring heraf i overensstemmelse med forordningens artikel 111, stk. 2.

Årsrapporter vedrørende den flerårige nationale kontrolplan skal udarbejdes og forelægges i overensstemmelse med Kommissionens gennemførelsesforordning (EU) 2019/723 om regler for anvendelsen af Europa-Parlamentets og Rådets forordning (EU) 2017/625 for så vidt angår den standardformular, der skal anvendes i de årsrapporter, som medlemsstaterne forelægger. Vejledningen i (7), hvordan standardformularen i bilaget til forordning (EU) 2019/723 udfyldes, vil være en yderligere hjælp for medlemsstaterne.

I henhold til artikel 111, stk. 1, i forordning (EU) 2017/625 skal medlemsstaterne sørge for, at den flerårige nationale kontrolplan gøres offentligt tilgængelig med undtagelse af de dele af planen, hvis offentliggørelse kunne underminere den offentlige kontrols effektivitet. Medlemsstaterne vælger, hvordan de vil offentliggøre den flerårige nationale kontrolplan.

I henhold til artikel 111, stk. 3, i forordning (EU) 2017/625 skal medlemsstaterne efter anmodning forelægge Kommissionen den seneste ajourførte udgave af deres respektive flerårige nationale kontrolplan.

Dette berører ikke andre anmodninger om specifikke oplysninger, som Kommissionen fremsætter i forbindelse med dens kontrol, herunder audit, i medlemsstaterne, i henhold til artikel 116 i forordning (EU) 2017/625.

4. Periodicitet (planlægningscyklus)

Vejledning

Det er op til den enkelte medlemsstat at fastsætte gyldighedsperioden for/varigheden af den flerårige nationale kontrolplan, som eventuelt kan planlægges, så den falder sammen med andre nationale planlægningsaktiviteter såsom budgetperioden. Den flerårige nationale kontrolplan bør indeholde en kort begrundelse for den varighed, der er valgt.

Den nationale kontrolplan bør — for at være flerårig — dække en periode på mindst tre år. I lyset af hvor vanskeligt det er at langtidsplanlægge inden for rammer, der hele tiden ændrer sig, bør en planlægningscyklus være på højst fem år.

Usikkerhed og diverse begrænsninger dikterer, hvor detaljeret den offentlige kontrol kan planlægges for hvert enkelt år i planens gyldighedsperiode. Især kan det for de sidste år af kontrolplanen være nødvendigt at operere med midlertidige operationelle mål/målsætninger for den offentlige kontrol, som så efterfølgende ajourføres løbende i forbindelse med udarbejdelsen af den årsrapport, der skal forelægges i henhold til artikel 113, stk. 1, i forordning (EU) 2017/625. Se i denne forbindelse punkt D.1.1.

5. Generelle krav til den flerårige nationale kontrolplan

Lovkrav

Artikel 110, artikel 111, stk. 2, og artikel 119 i forordning (EU) 2017/625

Vejledning

Den flerårige nationale kontrolplan skal indeholde generelle oplysninger om strukturen i og opbygningen af medlemsstatens offentlige kontrolsystemer, som dækker alle områder af EU's agrofødevarekæde. Selv om den flerårige nationale kontrolplan er af generel karakter, skal den indeholde oplysninger om de specifikke områder, der er omhandlet i artikel 110, stk. 2, litra a)-k), i forordning (EU) 2017/625. Vejledning om disse specifikke områder kan findes i denne vejlednings punkt D.

Medlemsstaterne bør være opmærksomme på deres forpligtelse til at overveje tilpasninger af den nationale kontrolplan under gennemførelsen på baggrund af de faktorer, der er nævnt i artikel 111, stk. 2, og artikel 119, litra a), i forordning (EU) 2017/625, og til at medtage eventuelle senere justeringer i den årsrapport, der er omhandlet i samme forordnings artikel 113, stk. 1.

Den flerårige nationale kontrolplan bør derfor indeholde oplysninger om:

a) proceduren for den årlige revision af den flerårige nationale kontrolplan som led i udarbejdelsen af årsrapporten om gennemførelsen af den flerårige nationale kontrolplan

b) hvordan resultaterne af auditten af de nationale kompetente myndigheder i henhold til artikel 6 i forordning (EU) 2017/625 bruges i denne procedure.

D. Generel vejledning om den flerårige nationale kontrolplans indhold

1. Strategi og baggrund

1.1. Strategiske målsætninger for den flerårige nationale kontrolplan

Lovkrav

Artikel 110, stk. 2, litra a), i forordning (EU) 2017/625

Vejledning

Eftersom hovedformålet med forordning (EU) 2017/625 er at sikre en mere harmoniseret og sammenhængende tilgang til offentlige kontroller og relevante håndhævelsesforanstaltninger i EU's agrofødevarekæde, og eftersom medlemsstaterne har en generel forpligtelse til at håndhæve EU-lovgivningen, bør medlemsstaterne udvikle passende målsætninger og strategier med dette for øje. Disse målsætninger og strategier bør danne grundlag for og kort beskrives i den flerårige nationale kontrolplan (8).

Den strategi, som medlemsstaten vedtager for de forskellige aktiviteter, områder og led i EU-agrofødevarekæden, bør omfatte en kort beskrivelse af og begrundelse for:

— fokus for de offentlige kontroller

— prioriteringen af de offentlige kontroller og

— tildelingen af ressourcer.

1.2. Risikoklassificering

Lovkrav

Artikel 110, stk. 2, litra b), i forordning (EU) 2017/625

Vejledning

Eftersom kompetente myndigheder i henhold til artikel 9, stk. 1 og 2, i forordning (EU) 2017/625 regelmæssigt skal gennemføre offentlig kontrol af alle operatører, for så vidt angår EU-lovgivningen om agrofødevarekæden, ud fra en risikovurdering og med passende hyppighed, skal den flerårige nationale kontrolplan indeholde oplysninger om den risikoklassificering, der eventuelt anvendes på de forskellige aktiviteter, der er genstand for offentlig kontrol. Dette berører ikke EU-lovgivning, der fastsætter mindstekrav til hyppigheden af offentlige kontroller.

Den risikoklassificeringsprocedure, medlemsstaten har anvendt, kan eventuelt beskrives i store træk i den flerårige nationale kontrolplan (9).

2. Strukturelle rammer for offentlige kontroller

2.1. Udpegelse af kompetente myndigheder

Lovkrav

Artikel 110, stk. 2, litra c), i forordning (EU) 2017/625

Vejledning

Den flerårige nationale kontrolplan bør indeholde en samlet oversigt over de kompetente myndigheders struktur og ansvarsområder. Den flerårige nationale kontrolplan bør:

a) identificere de myndigheder eller eventuelt det niveau af sådanne myndigheder (10), der er udpeget som kompetente myndigheder med ansvar for offentlig kontrol for alle de områder, der er nævnt i artikel 1, stk. 2, i forordning (EU) 2017/625. Alle kompetente myndigheder og eventuelt det relevante niveau af kompetente myndigheder (centralt, regionalt og lokalt niveau) bør identificeres sammen med alle organer med delegerede opgaver eller fysiske personer, der har fået delegeret bestemte opgaver

b) beskrive fordelingen af offentlige kontrolopgaver og ansvarsområder for hele agrofødevarekæden

c) oplyse, hvilke ressourcer der er til rådighed for de kompetente myndigheder

d) angive de nationale referencelaboratorier, der er udpeget i henhold til artikel 100, stk. 1, i forordning (EU) 2017/625, og de områder, som de er udpeget for.

Oplysningerne i litra a)-d) kan eventuelt illustreres med en integreret organisatorisk oversigt over de kompetente myndigheder på nationalt plan og deres respektive opgaver og ansvarsområder.

Beskrivelsen af, hvilke ressourcer der er til rådighed for de kompetente myndigheder, bør omfatte menneskelige ressourcer samt støttefaciliteter og -tjenester, såsom særlige IT-systemer og laboratorie-, diagnosticerings-, forsknings- og uddannelsesfaciliteter og -tjenester.

De menneskelige ressourcer bør angives som fuldtidsstillinger eller såkaldte fuldtidsækvivalenter. De faciliteter og tjenester, der er til rådighed, kan kvantificeres efter tjenesteniveau, laboratoriekapacitet og spektret af analyseaktiviteter, som de dækker, og hvis det er relevant, kan oplysningerne gives for forholdene på nationalt eller regionalt plan, med angivelse af, hvor mange kompetente myndigheder der deles om faciliteterne.

Planen skal ikke nødvendigvis indeholde en udtømmende liste over de officielle laboratorier, der er udpeget til at foretage analyser af prøver udtaget som led i offentlige kontroller, men den kompetente myndighed bør føre en sådan liste.

Hvis listerne over nationale referencelaboratorier og officielle laboratorier ikke er medtaget i den flerårige nationale kontrolplan, bør der indsættes et link til de relevante websider med sådanne lister.

2.2. Delegation til organer med delegerede opgaver eller fysiske personer

Lovkrav

Artikel 110, stk. 2, litra d), i forordning (EU) 2017/625

Vejledning

Den flerårige nationale kontrolplan bør, i det omfang det er relevant:

a) identificere de kompetente myndigheder, der delegerer offentlige kontrolopgaver til organer med delegerede opgaver

b) angive, hvilke opgaver der helt specifikt delegeres til hver kategori af organer med delegerede opgaver

c) indeholde en generel beskrivelse af de ordninger, der er indført for at sikre, at delegerende kompetente myndigheder og organer med delegerede opgaver opfylder kravene i: i) artikel 29 og 33 i forordning (EU) 2017/625 ii) bilag II, kapitel II, punkt 2, i forordning (EU) 2017/625

Litra a)-c), nr. i), ovenfor kan også finde anvendelse, hvis opgaver delegeres til fysiske personer (artikel 30 og 33 i forordning (EU) 2017/625).

Hvis de samme offentlige kontrolopgaver er delegeret til flere forskellige organer med delegerede opgaver eller fysiske personer, kan delegationen af sådanne opgaver, for så vidt angår den flerårige nationale kontrolplan, beskrives efter kategorier af organer med delegerede opgaver eller fysiske personer. I så fald skal planen ikke nødvendigvis indeholde en udtømmende og ajourført liste over organerne med delegerede opgaver eller de fysiske personer, som har fået delegeret offentlige kontrolopgaver, men de kompetente myndigheder bør føre en sådan liste.

3. Almindelig tilrettelæggelse og forvaltning af offentlige kontroller

Lovkrav

Artikel 110, stk. 2, litra e)-i), i forordning (EU) 2017/625

Vejledning

I henhold til artikel 110, stk. 2, litra e), i forordning (EU) 2017/625 skal den flerårige nationale kontrolplan indeholde oplysninger om den almindelige tilrettelæggelse og forvaltning af offentlig kontrol på nationalt, regionalt og lokalt plan, herunder offentlig kontrol i de enkelte virksomheder.

Den flerårige nationale kontrolplan bør indeholde en generel beskrivelse af opbygningen og strukturen af hver organisation, der er udpeget som kompetent myndighed, på alle niveauer. Der kan gives en generisk beskrivelse af en kategori af kompetente myndigheder på regionalt og/eller lokalt plan, hvis de kompetente myndigheder i den pågældende kategori grundlæggende er ens i deres opbygning og struktur Den flerårige nationale kontrolplan bør indeholde en beskrivelse af, hvordan offentlige kontroller, herunder import-og eksportkontroller, er opbygget og forvaltes på nationalt, regionalt og lokalt plan.

Den flerårige nationale kontrolplan bør indeholde en generel beskrivelse af:

a) de kompetente myndigheders opbygning

b) de kompetente myndigheders hierarkiske struktur og rapporteringsordninger inden for og mellem kompetente myndigheder samt i forhold til organer med delegerede opgaver eller fysiske personer

c) de verifikationsordninger, der er fastlagt for at sikre kvalitet, upartiskhed, sammenhæng og effektivitet i den offentlige kontrol på alle niveauer inden for og på tværs af de kompetente myndigheder, herunder på tværs af regionale og/eller lokale myndigheder, som fastsat i artikel 5, stk. 1, litra b), i forordning (EU) 2017/625

d) forholdet og ordningerne mellem de kompetente myndigheder og de udpegede officielle og nationale referencelaboratorier for at sikre, at sådanne laboratorier opfylder og drives i overensstemmelse med henholdsvis artikel 38 og artikel 100, stk. 1, i forordning (EU) 2017/625

e) ordningerne for at gennemføre audit af de kompetente myndigheder med henblik på at sikre, at den offentlige kontrol er effektiv og hensigtsmæssig, som fastsat i artikel 6 i forordning (EU) 2017/625. I disse ordninger (11) bør det angives, hvordan det sikres, at disse audit underkastes en uafhængig undersøgelse og gennemføres på en gennemsigtig måde, og at de kompetente myndigheder træffer passende foranstaltninger på baggrund af resultaterne af disse audit.

3.1. Kontrolsystemer og koordineringsaktiviteter

Ved tilrettelæggelsen af de offentlige kontrolsystemer bør der tages hensyn til følgende:

a) behovet for at fastlægge arten og hyppigheden af samt tid og sted for den offentlige kontrol med henblik på mest effektivt at sikre, at EU-lovgivningen om agrofødevarekæden overholdes

b) betydningen af at prioritere i forbindelse med fordelingen af ressourcer mellem de enkelte opgaver og omkostningseffektivitet

c) de specifikke nationale kontrolplaner eller -programmer, der er omhandlet i EU-lovgivningen om agrofødevarekæden

d) eventuelle specifikke nationale programmer for bekæmpelse eller udryddelse af sygdomme

e) eventuelle relevante risikoklassificeringer.

Den flerårige nationale kontrolplan bør derfor indeholde oplysninger om:

a) de offentlige kontrolordninger, der anvendes på de forskellige områder, herunder: i) de anvendte offentlige kontrolmetoder og -teknikker, f.eks. overvågning, opsyn, verifikation, audit, tilsyn, prøveudtagning og analyse, under hensyntagen til kravene i artikel 14, 34 og 35 i forordning (EU) 2017/625, samt oplysninger om, hvor og hvornår disse offentlige kontrolmetoder og -teknikker anvendes ii) hyppigheden eller eventuelt kriterierne for fastsættelse af hyppigheden samt karakteren af de offentlige kontroller iii) omfanget og gennemførelsen af offentlige kontroller af import og eksport af alle dyr og varer

b) hvordan risikoklassificeringen omhandlet i punkt D.1.2 bruges til effektivt at målrette de offentlige kontroller

c) hvordan de offentlige kontrolordninger vedrørende horisontal EU-lovgivning om agrofødevarekæden er integreret i den offentlige kontrol, der foretages inden for hvert relevant område; hvis mere end ét område er involveret, bør de forskellige områder »sammenkædes«.

Der bør forefindes ordninger, der sikrer koordinering af aktiviteter og samarbejde inden for og mellem kompetente myndigheder. Disse ordninger bør også bidrage til at sikre kvalitet, upartiskhed, sammenhæng og effektivitet i de offentlige kontroller.

Der bør navnlig gives oplysninger om de overordnede foranstaltninger til forvaltning af forbindelserne mellem de forskellige kompetente myndigheder, der er ansvarlige for de forskellige områder eller led i EU's agrofødevarekæde, og om ordninger, hvor beføjelser er tillagt eller deles med regionale og/eller lokale kompetente myndigheder.

Den flerårige nationale kontrolplan bør derfor indeholde oplysninger om:

a) de ordninger, der sikrer et effektivt samarbejde og en effektiv koordinering: — inden for en kompetent myndighed, mellem to eller flere kompetente myndigheder med ansvar for samme område og (navnlig hvis en medlemsstat overdrager ansvaret for at gennemføre offentlige kontroller til en anden myndighed end en central kompetent myndighed) mellem de relevante centrale, regionale og lokale myndigheder, som fastsat i artikel 4, stk. 2, i forordning (EU) 2017/625 — inden for andre myndigheder (hvor samarbejde er påkrævet som fastsat i artikel 75 og 76 i forordning (EU) 2017/625), og — hvis de kompetente myndigheder delegerer offentlige kontroller til organer med delegerede opgaver eller fysiske personer som omhandlet i artikel 28, stk. 1, samt artikel 29, 30 og 33 i forordning (EU) 2017/625. Der oplyses bl.a. om formelle aftaler om koordinering af aktiviteter og sikring af sammenhængen i de offentlige kontroller, herunder møder, fælles udvalg og forbindelsesgrupper, og betingelser for fælles aftaler eller tiltag

b) fælles uddannelsesinitiativer for personale, der udfører offentlig kontrol, f.eks. vedrørende tekniske færdigheder og tilsyn med kontroltjenester, kvalitetsstyring og audit, hvis det er relevant

c) fælles adgang til laboratorie- og diagnosticeringsfaciliteter, hvis det er relevant

d) forvaltning og anvendelse af fælles nationale databaser, hvis det er relevant

e) de områder, hvor koordinering og kommunikation mellem de kompetente myndigheder er af central betydning, herunder: i) de foranstaltninger, der er iværksat foranstaltninger for at sikre, at en aktivitet gennemføres effektivt, så der ikke opstår huller i den offentlige kontrol ii) hvordan de nødvendige oplysninger udveksles mellem de kompetente myndigheder med henblik på at sikre kontinuitet og sammenhæng i den offentlige kontrol og sikre, at sporbarhedsordningerne fungerer effektivt.

3.2. Opfyldelse af kriterier

De flerårige nationale kontrolplaner bør indeholde en beskrivelse af de metoder, der anvendes til at sikre, at organisationer udpeget som kompetente myndigheder eller økologikontrolmyndigheder fuldt ud opfylder kravene i artikel 5, stk. 1, litra a) og litra c)-i), i forordning (EU) 2017/625.

Den flerårige nationale kontrolplan bør navnlig indeholde oplysninger om de procedurer og/eller ordninger, der for alle kompetente myndigheder og økologikontrolmyndigheder er indført for at sikre følgende:

a) at de offentlige kontroller er effektive og hensigtsmæssige

b) at der er truffet foranstaltninger til at sikre, at personale, der udfører offentlige kontroller (12), ikke har interessekonflikter, som ville kunne svække deres objektivitet og uafhængighed eller deres professionelle dømmekraft, og til at tackle de interessekonflikter, der måtte opstå

c) at alle myndigheder råder over eller har adgang til passende laboratorieanalysekapacitet med henblik på analyse, diagnosticering og undersøgelser

d) at alle kompetente myndigheder råder over eller har adgang til et tilstrækkeligt antal medarbejdere med passende kvalifikationer og erfaring, således at offentlige kontroller kan udføres på en effektiv måde

e) at alle kompetente myndigheder har hensigtsmæssige og korrekt vedligeholdte faciliteter og hjælpemidler, således at medarbejderne kan udføre de offentlige kontroller på en effektiv måde

f) at alle myndigheder har retlige beføjelser til at udføre offentlige kontroller og træffe de foranstaltninger, der er omhandlet i forordning (EU) 2017/625 og i de regler, der er nævnt i artikel 1, stk. 2, herunder beføjelse til at få adgang til operatørernes lokaler, kontrollere dyr og varer, fortegnelser og andre dokumenter, herunder computersystemer, til at udtage prøver og til at træffe de fornødne foranstaltninger ved mistanke om eller påvisning af manglende overholdelse, herunder iværksættelse af sanktioner, som er effektive, står i rimeligt forhold til overtrædelsen og har afskrækkende virkning, eller iværksættelse af hensigtsmæssige procedurer for gennemførelse af sådanne sanktioner

g) at alle myndigheder indført beredskabsplaner og er parate til at anvende sådanne planer i tilfælde af en nødsituation i overensstemmelse med de regler, der er nævnt i artikel 1, stk. 2.

3.3. Uddannelse af personale, der udfører offentlige kontroller

Den flerårige nationale kontrolplan bør indeholde en beskrivelse af de systemer eller ordninger, der er etableret for at sikre, at personale, der udfører offentlige kontroller, modtager eller har modtaget den uddannelse, der er omhandlet i artikel 5, stk. 4, i forordning (EU) 2017/625.

Den flerårige nationale kontrolplan bør indeholde oplysninger om de ordninger, der er indført for at sikre, at alle medarbejdere, der udfører offentlige kontroller, har de nødvendige kvalifikationer samt den nødvendige uddannelse og kompetence til at foretage disse kontroller på en effektiv måde.

For alle områder bør den flerårige nationale kontrolplan indeholder oplysninger om de systemer eller ordninger, der er indført for at:

a) fastlægge uddannelsesbehovene hos det personale, der foretager offentlige kontroller

b) gennemføre og evaluere sådan uddannelse

c) dokumentere sådan uddannelse med henblik på audit.

Ved delegering af offentlige kontrolopgaver til organer med delegerede opgaver eller fysiske personer bør det sikres personalet hos de at de pågældende organer eller fysiske personer har den nødvendige uddannelse, de nødvendige kvalifikationer samt den nødvendige uddannelse og kompetence til at udføre disse opgaver på en effektiv måde (se også vejledningen i punkt D.2.2).

3.4. Dokumenterede procedurer

Den flerårige nationale kontrolplan bør beskrive de systemer eller ordninger, der er etableret for at sikre den effektive gennemførelse af kravene i artikel 12, stk. 1-3, i forordning (EU) 2017/625, for så vidt angår dokumenterede procedurer, og samme forordnings artikel 13, for så vidt angår skriftlige fortegnelser over offentlig kontrol.

De dokumenterede procedurer omfatte de emneområder i forbindelse med kontrolprocedurer, der er fastlagt i bilag II, kapitel II, til forordning (EU) 2017/625, og skal indeholde instrukser til det personale, som gennemfører offentlig kontrol.

For alle områder bør den flerårige nationale kontrolplan indeholde en beskrivelse af de systemer eller ordninger, der er etableret for at sikre, at:

a) de relevante dokumenterede procedurer er let tilgængelige for (13): i) alt personale, der udfører offentlige kontroller ii) de berørte kompetente myndigheder iii) den centrale kompetente myndighed

b) dokumenterede procedurer revideres og ajourføres med passende mellemrum.

Planen skal ikke nødvendigvis indeholde en komplet liste eller fortegnelse over de dokumenterede procedurer, men den kompetente myndighed bør føre en sådan liste eller fortegnelse.

For alle områder bør den flerårige nationale kontrolplan indeholde en beskrivelse af de systemer eller ordninger, der er etableret for at sikre, at gennemførelsen og resultaterne af den offentlige kontrol registreres, som omhandlet i artikel 13, stk. 1 og 2), i forordning (EU) 2017/625, og at de registrerede oplysninger arkiveres og er umiddelbart tilgængelige for:

a) alt personale, der udfører disse offentlige kontroller

b) den berørte kompetente myndighed

c) den centrale kompetente myndighed

d) enhver organisation, der deltager i audit

e) Kommissionen efter anmodning.

4. Håndtering af hændelser og nødsituationer

4.1. Beredskabsplaner

Lovkrav

Artikel 110, stk. 2, litra j), i forordning (EU) 2017/625

Vejledning

Dette punkt indeholder navnlig vejledning om de oplysninger, der skal gives i forbindelse med de beredskabsplaner, der er omhandlet i artikel 5, stk. 1, litra i), og artikel 115 i forordning (EU) 2017/625, og generelt om andre beredskabsplaner, der kræves i henhold til den relevante EU-lovgivning, som f.eks.:

— Europa-Parlamentets og Rådets forordning (EU) 2016/429 (14) og

— Europa-Parlamentets og Rådets forordning (EU) 2016/2031 (15).

Den flerårige nationale kontrolplan bør:

a) angive hvert af de områder, for hvilke der er udarbejdet specifikke beredskabsplaner

b) angive omfanget af de enkelte beredskabsplaner

c) for hver sådan beredskabsplan udpege det organ eller de organer, der har ansvaret for at udarbejde og vedligeholde planen

d) beskrive det system eller de ordninger, der er etableret til formidling af beredskabsplanerne og gennemførelse af de uddannelsestiltag, der er hensigtsmæssige med henblik på gennemførelsen af planerne.

Det er imidlertid ikke nødvendigt at vedlægge en kopi af de enkelte beredskabsplaner, men der bør indsættes et link til de relevante websider.

Disse foranstaltninger kan eventuelt beskrives ved hjælp af en organisatorisk oversigt, en tabel eller et andet overskueligt format.

4.2. Tilrettelæggelse af samarbejde og gensidig bistand

Lovkrav

Artikel 110, stk. 2, litra k), i forordning (EU) 2017/625

Vejledning

Den flerårige nationale kontrolplan bør:

a) beskrive de generelle ordninger, der er etableret for at sikre, at kravene i artikel 102-107 i forordning (EU) 2017/625 opfyldes

b) identificere det eller de udpegede forbindelsesorganer og deres respektive ansvarsområder eller kompetence.

Beskrivelsen af de generelle ordninger kan omfatte oplysninger om, hvordan de kompetente myndigheder udveksler og formidler oplysninger om alvorlige direkte eller indirekte risici for menneskers, dyrs eller planters sundhed eller dyrevelfærden eller, for så vidt angår GMO'er og plantebeskyttelsesmidler, også for miljøet, så der hurtigt kan træffes foranstaltninger for at imødegå disse alvorlige risici.

Der bør forefindes mekanismer for grænseoverskridende bistand og samarbejde mellem kompetente myndigheder for at sikre, at tilfælde af manglende overholdelse af EU-lovgivningen om agrofødevarekæden, som har en grænseoverskridende dimension, forfølges effektivt, ikke kun i den medlemsstat, hvor den manglende overholdelse først opdages, men også i den medlemsstat, hvor den manglende overholdelse opstod.

En kort forklaring af, hvordan de kompetente myndigheder interagerer med og anvender de forskellige komponenter i informationsstyringssystemet vedrørende offentlig kontrol og dets systemkomponenter (IMSOC) (16), kan bruges til at dokumentere medlemsstaternes hurtige indsats for at imødegå bestemte alvorlige risici i EU's agrofødevarekæde, også i tilfælde, hvor potentiel svigagtig eller vildledende praksis har eller kan have en grænseoverskridende dimension.

Der bør følges op på alle anmodninger om administrativ bistand og samarbejde samt alle meddelelser. For at fremme dette bør medlemsland udpege et eller flere forbindelsesorganer, som skal støtte og koordinere kommunikationen mellem de kompetente myndigheder i forskellige medlemsstater.

(1) Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).

(2) Europa-Parlamentets og Rådets Forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (EUT L 165 af 30.4.2004, s. 1).

(3) Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (EUT L 189 af 20.7.2007, s. 1).

(4) I henhold til artikel 1, stk. 5, i forordning (EU) 2017/625 finder denne forordnings artikel 109-111 ikke anvendelse på andre officielle aktiviteter.

(5) Arbejdet i den fælles OIE-EU-arbejdsgruppe kan bruges som informationskilde.

(6) Kommissionens gennemførelsesforordning (EU) 2019/723 af 2. maj 2019 om fastlæggelse af regler for anvendelsen af Europa-Parlamentets og Rådets forordning (EU) 2017/625 for så vidt angår den standardformular, der skal anvendes i de årsrapporter, som medlemsstaterne forelægger (EUT L 124 af 13.5.2019, s. 1).

(7) Kommissionens meddelelse om en vejledning i udfyldelse af standardformularen i bilaget til Kommissionens gennemførelsesforordning (EU) 2019/723 om regler for anvendelsen af Europa-Parlamentets og Rådets forordning (EU) 2017/625 for så vidt angår den standardformular, der skal anvendes i de årsrapporter, som medlemsstaterne forelægger (EUT C 71 af 1.3.2021, s. 1) (C(2021) 1136).

(8) Arbejde i netværket for den flerårige nationale kontrolplan kan bruges som informationskilde.

(9) Se fodnote 8.

(10) F.eks.: »Länder«, »county councils«, »kommuner« og »départements«.

(11) Disse ordninger bør baseres på Kommissionens meddelelse om en vejledning i gennemførelsen af bestemmelserne om audit i henhold til artikel 6 i forordning (EU) 2017/625 (EUT C 66 af 26.2.2021, s. 22).

(12) Hvis eksternt eller kontraktansat personale udfører offentlige kontroller, sikres det, at der er truffet foranstaltninger til at sikre, at de har udført deres arbejde med samme grad af uafhængighed og ansvarlighed som fastansat personale.

(13) Se også punkt C.3.

(14) Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (EUT L 84 af 31.3.2016, s. 1).

(15) Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (EUT L 317 af 23.11.2016, s. 4).

(16) Kommissionens gennemførelsesforordning (EU) 2019/1715 af 30. september 2019 om regler for driften af informationsstyringssystemet vedrørende offentlig kontrol og dets systemkomponenter (»IMSOC-forordningen«) (EUT L 261 af 14.10.2019, s. 37).